ຟິ​ລິບ​ປິນ ເສີມ​ຂະ​ຫຍາຍ ການຮ່ວມ​ມື ​ດ້ານ​ປ້ອງ​ກັນ​ປະ​ເທດ ຫຼາຍ​​ຂຶ້ນ​ ກັບ​ອິນ​ເດຍ 
ປະ​ທາ​ນາ​ທິ​ບໍ​ດີ​ອິນ​ເດຍ ແລະ​ຟີ​ລິບ​ປິນ ໄດ້​ຕັດ​ສິນ​ໃຈ​ ທີ່​ຈະ​ເຮັດ​ວຽກ​ຮ່ວມ​ກັນ ​ໃກ້​ຊິດຍິ່ງ​ຂຶ້ນ ໃນ​ດ້ານ​ປ້ອງ​ກັນ​ປະ​ເທດ ແລະ​ຄວາມ​ໝັ້ນ​ຄົງ.
ຟີລິບປິນໄດ້ຕົກລົງ ທີ່ຈະເສີມຂະຫຍາຍຄວາມສຳພັນດ້ານປ້ອງກັນປະເທດກັບອິນເດຍ ຊຶ່ງເປັນການໃຫ້ຄວາມສຳຄັນຕື່ມຂຶ້ນ ໃນການຂະຫຍາຍກຳລັງພັນທະມິດຕາເວັນຕົກ ຢູ່ ໃນເຂດເອເຊຍ ອັນເປັນພາກສ່ວນນຶ່ງ ໃນການເພີ້ມການໃຫ້ຄວາມສະໜັບສະໜຸນຂອງ ຕ່າງປະເທດໃນກໍລະນີທີ່ຄວາມສຳພັນແບບແຕກຫັກງ່າຍກັບຈີນ ພັງທະລາຍລົງ ໃນອາທິດແລ້ວນີ້ ປະທານາທິບໍດີອິນເດຍ ແລະຟີລິບປິນ ໄດ້ຕັດສິນໃຈທີ່ຈະເຮັດວຽກ ຮ່ວມກັນໃກ້ຊິດຍິ່ງຂຶ້ນ ໃນດ້ານປ້ອງກັນປະເທດ ແລະຄວາມໝັ້ນຄົງໃນອັນທີ່ທຳນຽບ ປະທານາທິບໍດີ ຢູ່ນະຄອນຫຼວງມະນີລາ ເອີ້ນວ່າ “ພື້ນທີ່ພູມສາດການເມືອງທີ່ມີການ ປ່ຽນແປງຢ່າງວ່ອງໄວໃນເຂດເອເຊຍປາຊີຟິກ ” ທຳນຽບປະທານາທິບໍດີ ກ່າວຢູ່ໃນຖະແຫຼງການສະບັບນຶ່ງ ໃນວັນເສົາແລ້ວ ຫຼັງຈາກ ການເດີນທາງໄປຢ້ຽມຢາມ ຂອງປະທານາທິບໍດີອິນເດຍ ທ່ານຣາມ ນາດ ໂກວິນ ໂດຍ ເວົ້າວ່າ ປະທານາທິບໍດີໂຣດຣີໂກ ດູເຕີເຕ ຍິນດີຕ້ອນຮັບບົດບາດຂອງອິນເດຍ ສຳລັບ ໂຄງການປັບປຸງຍົກລະດັບດ້ານປ້ອງກັນປະເທດຂອງຟິລິບປິນ ທ່ານດູເຕີເຕ ເຖິງແມ່ນໄດ້ມີຄວາມສຳພັນທີ່ອົບອຸ່ນຂຶ້ນກັບຈີນ ຫຼັງຈາກເຂົ້າຮັບຕຳແໜ່ງ ໃນປີ 2016 ແຕ່ໃນເວລານີ້ ພວມຊອກຫາຄວາມສຳພັນກັບປະເທດອື່ນໆອີກ ຍ້ອນຢ້ານ ປັກກິ່ງກົດດັນ ກ່ຽວກັບເລື້ອງອະທິປະໄຕທາງທະເລ ທີ່ມີການຂັດແຍ້ງກັນຢູ່ໃນທະເລ ຈີນໃຕ້ ຮອງສາສະດາຈານ ແອແລນ ຈົງ ຈາກສະຖາບັນການສຶກສາລະຫວ່າງປະເທດ ຣາຈະ ລັດຕະນາມ ທີ່ສິງກະໂປ ກ່າວວ່າ “ທ່ານບໍ່ສາມາດແນ່ໃຈໄດ້ ໃນການສະແດງອອກທີ່ດີ ຝ່າຍດຽວຂອງຈີນ ທ່ານຄິດວ່າ ທ່ານມີຈີນເປັນເພື່ອນ ຫຼັງຈາກນັ້ນ ຂ້າພະເຈົ້າຄິດວ່າ ຢູ່ຫຼັງຮອຍຍິ້ມແລະການຕ້ອນຮັບທີ່ອົບອຸ່ນ ແລະຂໍ້ຕົກລົງທາງເສດຖະກິດຕ່າງໆນັ້ນ ຈີນ ແມ່ນຍັງສືບຕໍ່ຫັນປ່ຽນເກາະດອນໃນທະເລຈີນໃຕ້ເພື່ອຈຸດປະສົງທາງທະຫານ ” ອິນເດຍ ກໍມີບັນຫາຂອງຕົນກັບຈີນ ແລະພວມເຮັດວຽກຮ່ວມກັບປະເທດອື່ນໆ ຮວມທັງ ສະຫະລັດ ເພື່ອກວດສອບການຂະຫຍາຍຕົວທາງທະເລຂອງຈີນ